Aldrei hafa fleiri tilkynningar borist lögreglu um heimilisofbeldi eins og síðustu tvö ár. Þolendakannanir benda þó til þess að ofbeldi hafi ekki aukist, heldur séu það fleiri tilkynningar sem berast um ofbeldi. Sigríður Björk Guðjónsdóttir ríkislögreglustjóri segir þá þróun vera jákvæða.
Vegna þess að við óttuðumst að í covid, þegar samkomutakmarkanir giltu og krakkar voru minna í skóla og svo framvegis, að það yrði minna um tilkynningar og minna um hjálparbeiðnir. Það reyndist ekki vera. Það var til dæmis mjög tilkynnt til barnaverndar um mögulegt ofbeldi. Þannig samfélagið passaði dálítið vel upp á þetta, það kom mikið af tilkynningum utan frá.
Yfir tvö þúsund tilkynningar berast nú á ári vegna heimilisofbeldis, þær eru þriðjungi fleiri en árið 2015. 80% gerenda eru karlkyns og um 70% þolenda eru konur. Algengasti aldur bæði gerenda og þolenda er 26-35 ára, oftast er gerandinn maki eða fyrrverandi maki. Sigríður Björk segir að samfélagið hafi opnað augun fyrir þessari tegund ofbeldis síðustu ár.
Það eru ekki nema 10-15 ár síðan litið var á þetta pínulítið eins og einkamál fólks og svo framvegis. En þetta er grafalvarlegt. Við sjáum það til dæmis á manndrápstölum. Helmingur manndrápa er vegna ofbeldis á milli skyldra og tengdra. Við erum að tala um að það er líf í húfi.
